ARUPÄRIMINE

Esitajad: volikogu liikmed Jaanus Karilaid, Helle Saarsoo, Märt Maiste, Natalia Koropets

Palun vastata arupärimisele Haapsalu Linnavolikogu 30. novembri istungil linnapea Urmas Suklesel.

**Haapsalu lasteaiaõpetajate atesteerimisest ja lasteaed Päikesejänku tööõhkkonna kohta**

Linnavolikogu liikmete poole on pöördunud mitmed Päikesejänku endised ja praegused töötajad ning nende lähedased. Etteheiteid tehakse eelnimetatud lasteaia juhtkonna käitumisele (halb tööõhkkond, suur kaadrivoolavus) ja linnavalitsuse haridusosakonna juhataja liiga karmile bürokraatlike normide tõlgendamisele.

Protestikirjad on kümneid lehekülgi pikad, nüansirohked ja nõuaksid suuri pingutusi nende paikapidavuse tõestamisel. Delikaatsuse ja kodurahu huvides ei ole mõtet kõiki neid aspekte võimendada, küll aga täheldavad arupärijad, et murekirjade autoritel on siiras probleemiasetus ning probleemid Haapsalu alushariduses väärivad arutlemist laiemate põhimõtete valguses.

1. Linnavolikogu liikmetele esitatud andmetest lähtub, et atesteerimiskomisjonide koosseisud on oma olemuselt vasturääkivad. Kuidas saab olla loogiline, et näiteks vanemõpetaja atesteeringu määramisel saab hindamist läbi viia madalama kvalifikatsiooniga töötaja? See oleks ju sama hea kui bakalaureuse kraadiga inimesed hindaksid doktoritöö väitekirja sobivust. Põhimõtteliselt võimaldaks õiguslik raamistik kaasata rohkem pädevust.
2. Mida saab linnavalitsus atesteerimishindamise protseduuride juures paremaks muuta? Kas olete nõus tunnistama, et mõningate heade töötajate suhtes on siinkohal käitutud ülekohtuselt? Näiteks on meil teada konkreetsed juhtumid ühe 40 aastase staažiga töötaja ja ühe Tallinna Ülikooli Haapsalu kolledži lõpetanud isiku kohta. Bürokraatiaga võib formalismi kalduda siis, kui tahetakse vabaneda halvast töötajast, aga mõlema isiku puhul on lastevanemate sõnul ja algkooli õpetajate kinnitusel tegemist väga heade töötajatega. Seda enam, et aastast 2014 kaob praegune atesteerimise kord ja paljud Eesti piirkondadelasteaiad ei rakenda neid nõudeid nii jäigalt. Häid töötajaid tuleb hoida.
3. Viimase 2-3 aastaga on Päikesejänkust lahkunud või sunnitud lahkuma 7-8 töötajat. Seda on ühe väikelinna asutuse kohta liiga palju. Kas antud asjaolu on linnavalitsusele murettekitav näitaja ning milliseid järeldusi on teinud sellest lasteaia juhtkond? Kas ka teistes lasteaedades on kaadrivoolavus nii kõrge ning atesteerimisprobleemistik sama terav?
4. Lasteaia tööõhkkonnale mõjuks väga positiivselt, kui taastada Haapsalu lasteaedades nn sotsiaalse tugiisiku ametikoht (miinimumpalga ulatuseski). Arupärijad peavad selle taastamist 2013. aasta 1. jaanuarist äärmiselt oluliseks, kuna see tagaks õpetajatele parema võimaluse keskenduda kõigile lastele võrdsemalt. Kas selle sooviga arvestamine on linnavalitsusele jõukohane?
5. Kas Päikesejänku lasteaia juhtkonnale on eelnimetatud probleemid teadvustunud ja kas ollakse võimelised kohanduma või on ikka süüdi ainult probleemi edastajad?

Lugupidamisega,

Volikogu liikmed Jaanus Karilaid

Helle Saarsoo

Märt Maiste

Natalia Koropets

15. november 2012